পঞ্চপাণ্ডব (ফুটবল)

ভারতীয় ফুটবলে **পঞ্চপাণ্ডব** হল ১৯৪৯ থেকে ১৯৫৩ পর্যন্ত ইস্টবেঙ্গল ক্লাবের পঞ্চমুখী আক্রমণ সজ্জা অর্থাৎ আহমেদ মহম্মদ খান, পি. বি. এ. সালেহ, আপ্পা রাও, পি. ভেঙ্কটেশ এবং কে. পি. ধনরাজের ডাকনাম।

ইস্টবেঙ্গল পাণ্ডবদের আমলে ১১টি বড় ট্রফি জিতেছিল, বিদেশী প্রতিপক্ষের বিরুদ্ধে সাফল্য পেয়েছিল, এবং ১৯৫১-৫২ সালে ইংলিশ এফএ বার্ষিক অ্যালম্যানাক কর্তৃক **এশিয়ার সেরা দল** হিসেবে নির্বাচিত হয়েছিল। এই যুগে ইস্টবেঙ্গল তাদের প্রথম ইউরোপ সফর করেছিল। পাণ্ডবরা তাদের ইউরোপীয় প্রতিপক্ষের বিরুদ্ধে চিত্তাকর্ষক ক্রীড়া প্রদর্শন করেছিল এবং এমনকি **১৯৫২ সালের সোভিয়েত কাপ চ্যাম্পিয়ন টর্পেডো মস্কোর বিরুদ্ধে একটি ম্যাচ ড্র** করেছিল। পেন্টা-ফরোয়ার্ড লাইনআপ তাদের একসাথে থাকাকালীন ক্লাবের হয়ে ২৫০ টিরও বেশি গোল করেছিল। সেন্টার-ফরোয়ার্ড কে. পি. ধনরাজ, ইস্টবেঙ্গলের হয়ে সর্বকালের সর্বোচ্চ গোলদাতা হয়েছিলেন, যা তিনি চার দশক ধরে ধরে রেখেছেন।

## ইতিহাস

হিন্দু ধর্মের মহাকাব্য মহাভারত থেকে জানা যায় রাজা পাণ্ডুর পাঁচ পুত্রদের একত্রে পঞ্চপাণ্ডব বলে সম্বোধন করা হত। সেই থেকেই এই ডাকনামটি গ্রহণ করা হয়েছিল। এছাড়াও প্রত্যেকের নামের আদ্যক্ষর নিয়ে VADAS বলেও এই পাঁচ ফুটবলারকে সম্বোধন করা হত।

মামিদিপল্লি আপ্পা রাও (১৯১১-১৯৭৮), তাদের মধ্যে সবচেয়ে সিনিয়র, যিনি কাকিয়ান্ডা থেকে এসেছিলেন, ১৯৪১ সালে ইস্টবেঙ্গলে যোগ দেন এবং ১৯৫৫ সাল পর্যন্ত টানা ১৫টি মৌসুম খেলেন, যা পাণ্ডবদের মধ্যে সবচেয়ে দীর্ঘতম। আপ্পা রাও ১৯৪২ সালে তাদের প্রথম কলকাতা ফুটবল লিগ শিরোপা এবং ১৯৪৩ সালে আইএফএ শিল্ড শিরোপা জয়কারী ইস্টবেঙ্গল দলের অংশ ছিলেন। পি.বি.এ. সালেহ, যিনি কোট্টায়াম, কেরালার বাসিন্দা ছিলেন, ১৯৪৫ সালে ক্লাবে যোগ দেন, এবং তার প্রথম মৌসুমেই তাদের প্রথম লিগ এবং শিল্ড ডাবল জিততে সাহায্য করেন। পানসোত্তম ভেঙ্কটেশ ১৯৪৮ সালে যোগ দেন, অন্যদিকে ভারতের জাতীয় ফুটবল দলের সদস্য আহমেদ খান এবং কে.পি. ধনরাজ, যারা ১৯৪৮ সালের অলিম্পিক স্কোয়াডের অংশ ছিলেন, ১৯৪৯ সালে ইস্টবেঙ্গলে যোগ দেন; সকলেই মহীশূরের ছিলেন। তারা একসাথে পাঁচটি মরশুম খেলেছিল এবং পূর্ব বাংলার ভক্তদের কাছ থেকে "পঞ্চপাণ্ডব" ডাকনাম অর্জন করেছিল কারণ তারা ইস্ট বেঙ্গল ক্লাবের জন্য সবচেয়ে সফল যুগগুলির মধ্যে একটি প্রতিষ্ঠা করেছিল।

পঞ্চ পাণ্ডবরা সকলেই ফরওয়ার্ড ছিলেন, ঐতিহ্যবাহী ২-৩-৫ ফর্মেশনে খেলতেন। ভেঙ্কটেশ এবং সালেহ যথাক্রমে ডান এবং বাম উইঙ্গার ছিলেন, আহমেদ খান, যিনি ইস্টবেঙ্গলের হয়ে খেলা সর্বকালের সেরা খেলোয়াড়দের একজন হিসেবে বিবেচিত, ছিলেন বাম ভিতরের ফরোয়ার্ড, সিনিয়র আপ্পা রাও ছিলেন ডান ভিতরের ফরোয়ার্ড এবং অসাধারণ কে. পি. ধনরাজ ছিলেন দলের সেন্টার-ফরোয়ার্ড।

১৯৪৯ সালে তাদের প্রথম মৌসুমেই তারা কলকাতা ফুটবল লিগ, আইএফএ শিল্ড এবং রোভার্স কাপের মতো বিখ্যাত ত্রিমুকুট জিততে সাহায্য করেছিল। ইস্টবেঙ্গল ২৬ ম্যাচে ৪৫ পয়েন্ট নিয়ে কলকাতা লিগ শিরোপা জিতেছিল, ৭৭ গোল করে। তারকা খচিত ইস্টবেঙ্গল লাইনআপ আইএফএ শিল্ডেও দুর্দান্ত ছিল, কারণ তারা প্রথম রাউন্ডে ইআইআরকে ২-০, দ্বিতীয় রাউন্ডে দিল্লি রাইসিনা স্পোর্টিংকে ৪-০, কোয়ার্টার ফাইনালে শিলচর টাউনকে ৬-০ এবং সেমিফাইনালে মহারানা ক্লাবকে ৮-০ এবং ফাইনালে চিরপ্রতিদ্বন্দ্বী মোহনবাগানকে ২-০ গোলে পরাজিত করেছিল। ভেঙ্কটেশ এবং আহমেদ খান ফাইনালে গোল করার মাধ্যমে, তারা পাঁচ ম্যাচে ২২ গোল করে আইএফএ শিল্ড ট্রফি তুলে নেয়। কে.পি. ধনরাজ একাই ১০ গোল করেছেন, যার মধ্যে সেমিফাইনালে মহারানা ক্লাবের বিরুদ্ধে পাঁচ মিনিটের মধ্যে হ্যাটট্রিকও রয়েছে। রোভার্স কাপে ইস্টবেঙ্গল পরাজিত করার সাথে সাথে গোল স্কোরিং অব্যাহত যাখে: প্রথম রাউন্ডে মহারাষ্ট্র একাদশ ৩-০, দ্বিতীয় রাউন্ডে টাটা স্পোর্টস ২-০, সেমিফাইনালে জিআইপি রেল ৪-১ এবং ফাইনালে ইআই রেলওয়ে ৩-০ গোলে হারায়। আপ্পা রাও, ভেঙ্কটেশ এবং ধনরাজ প্রত্যেকে গোল করে ইস্টবেঙ্গলকে রোভার্স কাপ ট্রফি তুলে নিতে সাহায্য করে। প্রথম মরসুমে পঞ্চপাণ্ডব ৩৫ ম্যাচে ১১১ গোল করেছিল।

পরের মরশুমেও তাদের সাফল্য অব্যাহত থাকে। ইস্টবেঙ্গল কলকাতা লিগ জিতে নেয়, যেখানে কে. পি. ধনরাজ ১৮ গোল করে সর্বোচ্চ গোলদাতার পুরস্কার জিতে নেয় এবং ফাইনালে সার্ভিসেস একাদশকে ৩-০ গোলে হারিয়ে আইএফএ শিল্ড জিতে। ফাইনালে ভেঙ্কটেশের দুটি গোলের মাধ্যমে ক্লাবটি ৮ম গোর্খা রাইফেলসকে ২-০ গোলে হারিয়ে ডিসিএম ট্রফিও জিতে নেয়। ১৯৫১ সালে, যদিও ক্লাবটি কলকাতা লিগ জিততে ব্যর্থ হয়, তারা আইএফএ শিল্ড জয়ের হ্যাটট্রিক পূর্ণ করে, ফাইনালে পি.বি.এ. সালেহের দুটি গোলের মাধ্যমে মোহনবাগানকে ২-০ গোলে পরাজিত করে। দলটি তাদের প্রথম ডুরান্ড কাপ শিরোপাও জিতে নেয়, যেখানে তারা আহমেদ খান এবং ভেঙ্কটেশের গোলে রাজস্থান ক্লাবকে ২-১ গোলে পরাজিত করে এবং একই বছরে আইএফএ শিল্ড এবং ডুরান্ড কাপ জয়ী প্রথম ভারতীয় দল হয়ে ওঠে। 

১৯৫১ সালে পরপর তিনটি আইএফএ শিল্ড শিরোপা জয়ের পর ক্লাবটি আন্তর্জাতিক স্বীকৃতি লাভ করে। ১৯৫১-৫২ সালে ইংলিশ এফএ বার্ষিক অ্যালম্যানাক ইস্টবেঙ্গলকে এশিয়ার সেরা ফুটবল দল হিসেবে ঘোষণা করে।

১৯৫২ সালে, পাণ্ডবরা ইস্টবেঙ্গলকে আরও তিনটি ট্রফি জিতিয়েছিল, যেখানে তারা ২৬ ম্যাচে ৪০ পয়েন্ট নিয়ে কলকাতা লিগ জিতেছিল। কে. পি. ধনরাজ আবারও ১০ গোল করে সর্বোচ্চ গোলদাতার পুরস্কার অর্জন করেছিলেন। তারা "দিল্লি-ডাবল"ও জিতেছিল, প্রথমে ফাইনালে হায়দ্রাবাদ পুলিশকে ১-০ গোলে পরাজিত করে ডুরান্ড কাপ শিরোপা সফলভাবে রক্ষা করেছিল এবং তারপর ডিসিএম ট্রফির ফাইনালে ৮ম গোর্খা রাইফেলসকে ৪-০ গোলে হারিয়েছিল, যেখানে কে. পি. ধনরাজ হ্যাটট্রিক করেছিলেন এবং ভব রায় ইস্টবেঙ্গলের হয়ে চতুর্থ গোল করেছিলেন।

১৯৫৩ সালে কলকাতা লিগ বাতিল হলে পাণ্ডবদের নিয়ে ইস্টবেঙ্গল ইউরোপ সফরে রওনা দেয়।

দলটি ইউরোপ থেকে আইএফএ শিল্ডে অংশগ্রহণের জন্য ফিরে আসে এবং ফাইনালে পৌঁছায় যেখানে তারা ইন্ডিয়ান কালচারাল লিগের মুখোমুখি হয়। যাইহোক, প্রথম দুই দিন অমীমাংসিতভাবে শেষ হওয়ার পর, তৃতীয় দিনে দুই পাকিস্তানি খেলোয়াড় মাসুদ ফখরি এবং নিয়াজ আহমেদকে মাঠে নামানোর জন্য ইস্টবেঙ্গলকে ফাইনাল থেকে বহিষ্কৃত করা হয় এবং ইন্ডিয়ান ফুটবল অ্যাসোসিয়েশন ১৯৫৪ সালের ৩১ ডিসেম্বর পর্যন্ত ইস্টবেঙ্গলকে সমস্ত ফুটবল কার্যক্রম থেকে স্থগিত করে। পরে যদিও ক্লাব আইনি লড়াইয়ে স্থগিতাদেশ সরাতে সফল হয়, কিন্তু পঞ্চপাণ্ডবের কীর্তি সেখানেই শেষ হয়। ১৯৫৪ সালে, ভেঙ্কটেশ, সালেহ এবং ধনরাজ ক্লাব ছেড়ে চলে যান, যখন আহমেদ খান এবং আপ্পা রাও অবসর গ্রহণের আগে পর্যন্ত (১৯৫৫ সালে রাও এবং ১৯৫৯ সালে আহমেদ খান) আরও কয়েক বছর ক্লাবে ছিলেন।

## আন্তর্জাতিক সাফল্য
ঘরোয়া সাফল্যের পাশাপাশি, পঞ্চপাণ্ডবদের নেতৃত্বাধীন ইস্টবেঙ্গল দল আন্তর্জাতিক প্রতিপক্ষের বিরুদ্ধেও সাফল্য উপভোগ করেছিল। ভারতের স্বাধীনতার পর, বিদেশী প্রতিপক্ষের বিরুদ্ধে ইস্টবেঙ্গলের প্রথম ম্যাচ ছিল ১৯৪৮ সালের ১৪ জুলাই, যখন তারা মোহনবাগান মাঠে চীনের অলিম্পিক দলের মুখোমুখি হয়েছিল। আপ্পা রাও এবং সালেহের গোলে ইস্টবেঙ্গল তাদের ২-০ গোলে পরাজিত করে। পাণ্ডবদের নেতৃত্বাধীন ইস্টবেঙ্গল ১৯৫১ সালের ২২ নভেম্বর কলকাতায় সুইডিশ দল এফসি গোথেনবার্গের বিরুদ্ধে আরেকটি প্রীতি ম্যাচে ১-০ ব্যবধানে জয়লাভ করে, যেখানে সালেহ খেলার একমাত্র গোলটি করেন।

এছাড়াও ইউরোপীয় দলের বিপক্ষে ম্যাচগুলির জন্য ইউরোপ সফর অংশটি দেখুন।

## ইউরোপ সফর
ইস্টবেঙ্গল ১৯৫৩ সালে রোমানিয়া এবং সোভিয়েত ইউনিয়নে খেলার জন্য প্রথম ভারতীয় দল হিসেবে ইউরোপ সফরে গেছিল।

কলকাতায় দাঙ্গার কারণে কলকাতা ফুটবল লীগ মাঝপথেই বাতিল হয়ে যায়। রোমানিয়ার বুখারেস্টে অনুষ্ঠিতব্য **বিশ্ব যুব কংগ্রেসে** অংশগ্রহণের জন্য ইস্ট বেঙ্গল ম্যানেজমেন্ট আমন্ত্রণ পায়। ক্যাপ্টেন আহমেদ খান এবং সেক্রেটারি জে. সি. গুহ ইউরোপে তাদের প্রথম যাত্রায় দলের নেতৃত্ব দেন। টুর্নামেন্টের প্রথম ম্যাচে তারা অস্ট্রিয়ান দল গ্রেজার একেকে ২-০ গোলে পরাজিত করে, দুটি গোলই করেন এম থাঙ্গারাজ। তাদের পরের খেলায়, তারা লেবানন ক্লাবকে ৬-১ গোলে পরাজিত করে, এম থাঙ্গারাজ হ্যাটট্রিক করেন এবং আহমেদ খান, ভেঙ্কটেশ এবং মাসুদ ফখরি বাকি তিনটি গোল করেন। ইস্টবেঙ্গল সেমিফাইনালে পৌঁছে যেখানে তারা স্বাগতিক রোমানিয়ার মুখোমুখি হয়। সেমিফাইনালে দলটি ৪-০ গোলে পরাজিত হয় এবং তৃতীয় স্থান নির্ধারণী প্লে-অফে জার্মানির কাছে আবার হেরে টুর্নামেন্টে চতুর্থ স্থান অর্জন করে।

বিশ্ব যুব কংগ্রেসে তাদের দুর্দান্ত ক্রীড়া প্রদর্শনীর ফলে সোভিয়েত ইউনিয়ন ইস্টবেঙ্গলকে শীর্ষ সোভিয়েত ফুটবল দলগুলির বিরুদ্ধে প্রীতি ম্যাচ খেলার জন্য আমন্ত্রণ জানানো হয়। ইস্ট বেঙ্গল সরাসরি বুখারেস্ট থেকে মস্কো ভ্রমণ করে এবং ২১ আগস্ট ১৯৫৩ তারিখে, তারা টর্পেডো মস্কোর বিরুদ্ধে পরিপূর্ণ সেন্ট্রাল দিনামো স্টেডিয়ামের সামনে তাদের প্রথম প্রীতি প্রদর্শনী খেলা খেলে। খেলাটি ৩-৩ ব্যবধানে শেষ হয়, যেখানে ভেঙ্কটেশ দুবার এবং এম. থাঙ্গারাজ একবার ইস্টবেঙ্গলের হয়ে গোল করেন এবং ১৯৫২ সালের সোভিয়েত কাপ চ্যাম্পিয়নদের বিরুদ্ধে ড্র করে ইস্টবেঙ্গল। তবে, দীর্ঘ সফরের কারণে দলটি ক্লান্ত ছিল। খেলোয়াড়রা চরম রাশিয়ান আবহাওয়ার সাথে মানিয়ে নিতে পারেনি, এবং সফরটি তাদের উপর প্রভাব ফেলে। ফলস্বরূপ তারা পরবর্তী তিনটি খেলায় হেরে যায়: তিবিলিসিতে দিনামো তিবিলিসির বিরুদ্ধে ৯-১, মস্কোতে দিনামো মস্কোর বিরুদ্ধে ৬-০ এবং কিয়েভে দিনামো কিয়েভ-এর বিরুদ্ধে ১৩-১ গোলে হেরে দলটি ভারতে ফিরে আসে।

## পরিসংখ্যান
১৯৪৯ থেকে ১৯৫৩ সালের মধ্যে ইস্টবেঙ্গলের নেতৃত্বদানকারী পেন্টা-ফরোয়ার্ড আক্রমণাত্মক দলটি পাঁচ মৌসুমে ৩৪৭টি গোল করে, যার মধ্যে পাণ্ডবরা ২৬০টি গোল করে। কে. পি. ধনরাজ ক্লাবের হয়ে ১০০টি গোল করা দ্বিতীয় ইস্টবেঙ্গল খেলোয়াড় হন এবং এ. সি. সোমানাকে ছাড়িয়ে যান, যার নামে ১০২টি গোল ছিল, ১২৭টি গোল করে ইস্টবেঙ্গলের সর্বকালের সর্বোচ্চ গোলদাতা হন। কে. পি. ধনরাজ প্রায় চার দশক ধরে এই রেকর্ডটি ধরে রেখেছিলেন যতক্ষণ না ৯০-এর দশকে চিমা ওকোরি তাকে ছাড়িয়ে যান। ভেঙ্কটেশ ক্লাবের হয়ে ৮০টি গোল করেন, যার ফলে ক্লাবটি চতুর্থ সর্বকালের সর্বোচ্চ গোলদাতা হয়ে ওঠে। আহমেদ খানের নামে ৬৩টি গোল, আপ্পা রাও ৬১টি গোল এবং পি. বি. এ. সালেহের ৫৫টি গোল ছিল।

## ট্রফি ক্যাবিনেট
পঞ্চপাণ্ডবের যুগে ইস্টবেঙ্গল ১১টি দেশীয় ট্রফি জিতেছিল: 
*কলকাতা ফুটবল লিগ: ১৯৪৯, ১৯৫০, ১৯৫২
*আইএফএ শিল্ড: ১৯৪৯, ১৯৫০, ১৯৫১
*ডুরান্ড কাপ: ১৯৫১, ১৯৫২
*রোভার্স কাপ: ১৯৪৯
*ডিসিএম ট্রফি: ১৯৫০, ১৯৫২

## তথ্যসূত্র

## আরও পড়ুন
*Pancha Pandavas in East Bengal: 
## বহিঃসংযোগ
*History - East Bengal Club 

বিষয়শ্রেণী:ইস্টবেঙ্গল ফুটবল ক্লাব
বিষয়শ্রেণী:ফুটবল খেলোয়াড়ের গ্রুপের ডাকনাম